Hamas

Mudiad Palesteiniaid Islamaidd Sunni yw Hamas. Mae'r enw'n tarddu o'r blaen-lythrennau حركة المقاومة الاسلامية, sef Ḥarakat al-Muqawama al-Islamiyya "Y Mudiad Gwrthsafiad Islamaidd"). Maent wedi bod yn llywodraethu Llain Gaza, a feddiannwyd gan Israel, ers 2007.. Fe'u hetholwyd yn Ionawr 2006. Mae Awstralia, Israel, yr Unol Daleithiau Canada, yr Undeb Ewropeaidd, y DU, Seland Newydd a Japan yn disgrifio Hamas fel mudiad terfysgol, ond nid yw Rwsia, Twrci, Tsieina, y gwledydd Arabaidd, Iran ymysg eraill yn gwneud hynny. Sefydlwyd Hamas yn 1987 gan Ahmed Yassin a Mohammad Taha ar gychwyn yr Intifada Cyntaf ar y Lan Orllewinol fel cangen o'r Frawdoliaeth Fwslimaidd, mudiad o'r Aifft.. Mae Hamas yn tarddu o'r anfodlonrwydd ag arweinyddiaeth y PLO yn y cyfnod hwnnw. Tyfodd o'r mudiad Mujama, plaid wleidyddol a gefnogwyd gan Israel ar y dechrau fel gwrthbwys i'r PLO. Daeth Hamas i rym mewn etholiad democrataidd yn Ionawr 2006 gan ennill mwyafrif y gynrychiolaeth ar Awdurdod Cenedlaethol Palesteina a threchu'r PLO a Fatah. Yn ôl y Minnesota Daily, yn 2006 roedd 'Hamas yn adnabyddus ymhlith Palestiniaid am eu hysbytai, eu systemau addysg, eu llyfrgelloedd a'u gwasanaethau cymdeithasol.'. Er mwyn dileu grym Hamas y lansiwyd Ymosodiad Israel ar Lain Gaza 2008–2009 ar 27 Rhagfyr 2008 ac yna ymosodiad arall gan Israel ar Lain Gaza yn 2014. Mae siarter Hamas yn galw am ddatgymalu Gwladwriaeth Israel, gan sefydlu gwladwriaeth Islamaidd newydd ar y Tiriogaethau Palesteinaidd. Mae gan y mudiad ei sianel deledu ei hun, Al-Aqsa TV, sy'n darlledu o ddinas Gaza.